題董宗禹園先志亭宗禹之父早失母萬方求得之此其晚節色養之地也
作者：陳與義
朝代：宋

paragraphs: 作客古南陽，問俗仁孝敦。
坐讀杜羔傳，起訪城西園。
偉哉是家事，作傳堪千言。
當年懷橘處，華屋澹曉暾。
大松蔭後楹，小松羅前軒。
風露所沐浴，千載當連根。
我已廢蓼莪，感茲淚河翻。
葉聲含三嘆，送我出園門。